作者：王质
词牌/韵律：沁园春

paragraphs: 二百年间，十二时中，悲欢往来。
但盖头一把，容身方丈，无多缘饰，莫遣尘埃。
屈曲成幽，萧条生净，野草闲花都妙哉。
家无力，虽然咫尺，强作萦回。
竹斋。
向背松斋。
须次第、春兰秋菊开。
在竹篱虚处，密栽甘橘，荆桥斜畔，疏种香梅。
山芋芼羹，地黄酿粥，冬后春前皆可栽。
门通水，荷汀蓼渚，足可徘徊。